Dawn ta' Mario Cardona mhumiex poeżiji komdi. Mhumiex taħniniet li tintefa' fuq il-pultruna bihom il-Ħadd filgħaxija biex iħannuk. Dawn ritratti skomdi, li jġegħluk thewden. Stejjer tas-soltu li l-poeta jirrakkontahom b'ħila mhux tas-soltu. Minn angoli differenti. Minn ġod-dlam tal-indifferenza ta' soċjetà medhija wisq biha nfisha biex tara liċ-ċkejknin, biex tapprezza ċ-ċokon. Dawn il-poeżiji jiskjeraw ruħhom maġenb iċ-ċkejknin. Jiċċelebraw iċ-ċokon. Mario Cardona ma jridx ikun parti mill-"magna l-kbira" li tiffabbrika l-kunsens, li tiddrittana u tirregolana u mbagħad, skont kemm noqogħdu, tippremjana. Il-magna l-kbira taħkem, toħnoq, teħodna fi ħdanha, twennisna; imma l-libertà ta' dan il-poeta mhix għall-bejgħ. U allura dawn poeżiji skomdi. Biċċa għuda siekta fl-univers. Ċelebrazzjoni taċ-ċokon. Skalda fil-laħam tari ta' gżira ċkejkna b'ras kbira. Mill-Indipendenza 'l hawn, pajjiżna għamel il-mirakli. F'kull qasam. Inqata' mill-arroganza tal-Imperu Ingliż, irkupra mit-tifrik ta' gwerra dinjija li farrket il-ibliet u l-ħajjiet tan-nies, beda jibni ekonomija awtonoma, ħeles mill-forzi armati u l-bażijiet militari ta' qawwiet barranin, u beda jemmen aktar fih innifsu, minkejja ċ-ċokon tiegħu. Imma kemm ilna indipendenti għamilna ħafna żbalji wkoll, żbalji li qatt ma jistgħu jitħassru. Illum, 55 sena wara l-kisba tal-Indipendenza, 40 sena wara l-għeluq tal-bażijiet militari barranin li użaw 'il pajjiżna bħala aircraft carrier, u kultant bħala burdell, nistgħu nħarsu madwarna u nqisu dak li għamilna f'pajjiżna, dak li għamilna b'pajjiżna. Aħna bħala Maltin, qed ngħid. Mhux il-mexxejja tagħna, dawk li tajniehom il-fiduċja biex imexxuna, il-barunijiet li jdoqqu t-tromba u jiddawru bil-paġġi ta' waħda mill-poeżiji ta' dan il-ktieb. Aħna. U madwarna naraw iċ-ċelebrazzjoni tal-kruha. Mill-kaxxi tas-sulfarini ta' Tignè fil-bokka tal-Port ta' Marsamxett, sal-bokka li għandhom l-ispekulaturi bil-blokki bla ħniena li telgħin fix-xiber art bejn Paceville, San Ġiljan u Pembroke. Ċelebrazzjoni tar-regħba u l-kruha. Waqt li l-ispekulaturi jiġġebbdu kemm jifilħu biex imissu s-sema b'idejhom, u jiġu jaqgħu u jqumu minn dawk li jidfnu taħthom, Mario Cardona jintefa' fuq kaxxa tal-birra rasha 'l isfel, u jikkontempla x-xorti tiegħu bħala bniedem ħieles, jissaħħar biċ-ċokon tiegħu f'dan l-univers. Saqajh mal-art. Attent fejn jirfes. U waqt li ebda dagħwa ma xxebba' lill-ispekulaturi mġewħa, Mario jistħajjel li meta l-ġlata tilħaq lilu wkoll, bħalma għad tilħaq lilna lkoll, "il-weraq merħi jsir kompost" u "forsi / tinbet xi ħaġa ġdida. / Forsi faqqus il-ħmir. / Forsi balluta." Għax fiċ-ċelebrazzjoni taċ-ċokon hemm il-kobor. Hemm l-univers fil-kristalli li joktru fir-riħ isfel matul il-lejl. Hemm il-ġmiel tal-ħemda. It-tliet poeżiji ta' Mario Cardona li qrajt fit-tnedija: